Broj: 711-I-1348-M-249/22-02-21

Zagreb, 06. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić Ileković kao članova Povjerenstva, na temelju članka na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Maria Komšića, direktora trgovačkih društava IZGRADNJA -VVK d.o.o. za graditeljstvo te AERODROM SOPOT d.o.o. za prijevoz putnika i robe u zračnom prometu,** za davanjem mišljenja Povjerenstva,na 170. sjednici, održanoj dana 06. svibnja 2022.g., daje sljedeće

**MIŠLJENJE**

1. **Sukladno odredbi članka 18. stavka 1. ZSSI-a obveznik** **Mario Komšić ne može istovremeno obnašati dužnost direktora trgovačkog društva IZGRADNJA -VVK d.o.o. za graditeljstvo i društva AERODROM SOPOT d.o.o. za prijevoz putnika i robe u zračnom prometu.**

1. **Sukladno odredbi članka 8. stavak 1. ZSSI-a, obveznik Mario Komšić direktor trgovačkih društava IZGRADNJA -VVK d.o.o. za graditeljstvo i AERODROM SOPOT d.o.o. za prijevoz putnika i robe, dužan je u primjerenom roku odstupiti s dužnosti direktora jednog od trgovačkih društava u kojima obnaša navedenu dužnost.**
2. **Povjerenstvo ukazuje obvezniku da je isti dužan Povjerenstvu dostaviti ostavku na mjesto direktora jednog od trgovačkih društava iz točke I. izreke.**

Obrazloženje

Zahtjev za davanjem mišljenja Povjerenstva podnio je obveznik Mario Komšić direktor trgovačkih društava IZGRADNJA -VVK d.o.o. za graditeljstvo i AERODROM SOPOT d.o.o. za prijevoz putnika i robe u zračnom prometu.U Povjerenstvu zahtjev je zaprimljen 03.svibnja 2022. pod poslovnim brojem 711-U-4664-M-249/22-01-5, povodom kojeg se vodi predmet broj M-249/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici ZSSI-a.

Uvidom u Registar nadležnog Trgovačkog suda utvrđeno je da osnivač trgovačkog društva IZGRADNJA -VVK d.o.o. za graditeljstvo trgovačko društvo Vinkovački vodovod i kanalizacija d.o.o. čiji su osnivači: GRAD VINKOVCI, OPĆINA IVANKOVO, OPĆINA NUŠTAR, OPĆINA STARI MIKANOVCI, GRAD OTOK, OPĆINA STARI JANKOVCI, OPĆINA ANDRIJAŠEVCI, OPĆINA GRADIŠTE, OPĆINA NIJEMCI, OPĆINA TOVARNIK, OPĆINA JARMINA, OPĆINA TORDINCI, OPĆINA PRIVLAKA, OPĆINA VOĐINCI, OPĆINA MARKUŠICA, OPĆINA CERNA iOPĆINA BABINA GREDA, dok je osnivač trgovačkog društva AERODROM SOPOT d.o.o. za prijevoz putnika i robe u zračnom prometu GRAD VINKOVCI.

Stoga je i obveznik Mario Komšić povodom obnašanja dužnosti direktora trgovačkih društava IZGRADNJA -VVK d.o.o. za graditeljstvo i AERODROM SOPOT d.o.o. za prijevoz putnika i robe u zračnom prometu, dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi kako obnaša funkciju direktora društva IZGRADNJA-VVK d.o.o. Josipa Kozarca 28, Vinkovci, OIB: 45533143162, koje je u vlasništvu društva Vinkovački vodovod i kanalizacija d.o.o. Također, navodi da obnaša funkciju direktora društva AERODROM SOPOT d.o.o. Bana Jelačića 1, Vinkovci, OIB: 42515532530, koje u vlasništvu Grada Vinkovaca (Grad Vinkovci je većinski vlasnik društva Vinkovački vodovod i kanalizacija d.o.o.), u kojem ne prima plaću nego naknadu.

Obveznik traži mišljenje Povjerenstva radi se li se u navedenom slučaju o mogućem sukobu interesa.

Člankom 18. stavkom 1. ZSSI-a obveznicima je beziznimno zabranjeno da za vrijeme obnašanja dužnosti budu članovi uprave trgovačkog društva, neovisno o tome radi li se o trgovačkom društvu u vlasništvu tijela javne vlasti ili privatne osobe.

Slijedom navedenog, obveznik uz obnašanje dužnosti direktora jednog od naprijed navedenih trgovačkih društava ne bi mogao biti direktor bilo kojeg drugog trgovačkog društva, jer bi isto bilo suprotno članku 18. stavak 1. ZSSI-a, pa tako ni dužnost direktora trgovačkog društva u kojem jedinica lokalne i područne samouprave ima većinski udio.

U konkretnom slučaju to bi značilo da je obveznik dužan opredijeliti se hoće li dužnost direktora obnašati u trgovačkom društvu IZGRADNJA -VVK d.o.o. za graditeljstvo ili AERODROM SOPOT d.o.o. za prijevoz putnika i robe u zračnom prometu.

Člankom 8. stavkom 1. ZSSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost i koji rok nije moguće produljiti.

Povjerenstvo napominje dužnosniku kako je s obzirom na odredbu članka 8. stavka 1. u primjerenom roku dužan podnijeti ostavku na mjesto direktora u jednom od trgovačkih društava u kojima obnaša navedenu dužnost te da je dužan ostavku dostaviti Povjerenstvu, kako bi isto moglo utvrditi da je obveznik postupio sukladno članku 18. stavku 1. ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Mario Komšić, elektroničkom dostavom
2. Objava na internetskoj stranici Povjerenstva
3. Pismohrana